Per 2013 hindret PYD og tilknyttede organisasjoner effektivt andre kurdiske partier i å delta i den politiske prosessen, til tross for flere samarbeidsavtaler forhandlet fram av presidenten for Kurdistan (Irak), Massoud Barzani. Kurdiske partier i opposisjon til PYD var samlet i det kurdiske nasjonalrådet (KNC), og noen av dem samarbeidet med Det syriske nasjonalrådet (SNC). Alle kurdiske partier i Syria stod imidlertid bak kravet om at kurdiske rettigheter måtte anerkjennes i det framtidige Syria. Forholdet mellom PYD og regimet i Damaskus er uklart. Den syriske regjering har fortsatt soldater og sikkerhetsstyrker i Qamishli, men andre steder har det vært kamper mellom PYD og regjeringsstyrkene. PYDs militsgrupper omfatter mange geriljasoldater med erfaring fra Tyrkia og Irak.